Dissipelskap » Somerstrand Gemeente
Nuwe dissipelskap groep – 3de kwartaal 2012
Deon begin binnekort weer met ‘n nuwe groep wat graag die dissipelskap reis wil onderneem. Die groep sal Dinsdagaande van 19:00 – 20:30 bymekaar kom. Die wat belang stel, kan vir Deon kontak by 0836666359 of deur die kerkkantoor 0415835115.
Hier is ,n paar kort getuienisse van mense wat die reis onderneem het (nie uit ons gemeente nie).
Die dissipelskap is AWESOME!!!! Dis die wonderlikste ding wat ek nog in my lewe gedoen het – ek het so baie geleer en gegroei – so opgewonde oor die nuwe pad en uitdagings elke dag.
Ek kan actually nie eers verduidelik hoe baie hierdie proses/reis vir my beteken nie.
Een van die ouens wou nooit by ons aansluit nie, maar sy vrou was deel van ‘n groep. Haar moeder is bejaard en het tuis versorging nodig. Sy kon toe nie meer ons sessies bywoon nie. Die Here het dit op my hart gelê om tyd te maak en met haar alleen ‘n pad te begin stap. Dit was nie hoe lank nie, toe begin haar man die sessies bywoon. So het hy deel van ons klein groepie geword en is seker van almal die meeste opgewonde oor wat die Here hom leer. Hy is ook ons leier ouderling. Nou kan jy verstaan hoe wonderlik die Here hierdie man nou gebruik. Hy getuig so teenoor almal hoe die Here deur hierdie dissipelskap onderrig hom bewus gemaak het van God se teenwoordigheid in sy lewe.
“Dissipelskap het die skille van my oë afgehaal. Ek het baie meer insig verkry in die Bybel, in die skrifte en in my stiltetye. Ek het geleer om meer te luister en om minder te praat. Ek het die liefde van my God ervaar. Dit het van my ‘n sagter persoon gemaak sodat ek op ‘n ontluikende wyse my liefde aan ander kan toon en deel. Dissipelskap het my verryk en my meer bewus gemaak van my roeping om van God te getuig in my daaglikse lewe. Elke lewe is kosbaar en elke oomblik moet benut word.”
“Wat ‘n belewenis was dit om my Vader beter te leer ken, en nader aan Hom te gegroei het. Beter met Hom te kan kommunikeer. Asook om na Hom te leer luister. Hom beter waar te neem in die natuur. Met meer aandag en toewyding sy Woord te lees en te luister wat die Vader vir my daardeur wil sê. Ook het ek en my ander helfte mekaar beter leer ken. Alhoewel ons mekaar goed verstaan en goed kommunikeer, het ons die afgelope twee jaar baie nader aan mekaar geestelik gegroei. Ek beveel dit sterk aan dat huwelikspaartjies dit moet oorweeg om dit saam te doen, want ons is tog een in die Here, want ek glo dat die Vader ons saamgevoeg het. Ook as mede-gelowiges in ons groepie het ons nader aan mekaar gegroei, om mekaar waarlik lief te hê.”
Ek kan nie in woorde omskryf wat die reis vir my beteken het en nog steeds beteken nie.
Written by Chris van Wyk on 18/07/2012 . Posted in Dissipelskap
Written by on 18/07/2012 . Posted in Dissipelskap
Hierdie dissipelskapmateriaal, is en was dus nooit bedoel om net nog ‘n kursus te wees wat ‘n mens op akademiese wyse kan deurwerk en agterna kan sê: “Ek het so en so ‘n kursus gedoen” nie. Dit kan net iets beteken en ‘n verskil maak as ‘n mens van week tot week met die materiaal by God gaan stil word en werklik leer om te onderskei waarmee God besig is in jou lewe. Dan alleen kan jy ook leer om na die Vader te luister en te doen wat Hy van jou vra. Die materiaal is dus so opgestel dat dit ‘n definitiewe commitment vra rondom persoonlike voorbereiding. As mense “onvoorbereid” by die groepe opdaag en verwag dat iemand anders vir hulle moet lering gee, kan dit nooit werk nie. Die gedagte is juis dat almal saam kom om te deel wat hulle van God geleer het.
Ø Luister na mekaar sonder om mekaar reg te help of te probeer raadgee.
Ø Elkeen moet vry voel om te deel wat op sy of haar hart is sonder vrees vir veroordeling, bevraagtekening, verwerping, of wat ook al.
Ø Moenie uitvis of ander probeer uitlok om meer te deel as waarvoor hulle kans sien nie.
Ø Deel net dit wat jy nou in jou verhouding met God ervaar en van Hom leer, en nie “kennis” wat jy iewers anders of in die verlede opgedoen het nie.
Ø Alles wat gedeel word, is streng vertroulik en slegs vir die groep se ore bedoel.
Module 1: (Modules 1 en 2 staan bekend as: Die wese van dissipelskap).
In hierdie module begin ons om mense te leer om meer meditatief te luister na die Skrif. Hierdie is deurgaans ‘n belangrike askent in al die modules. Daarsonder is dit bykans onmoontlik om te leer onderskei waarmee God besig is. Ons gee dan ook aandag aan ‘n aantal kernsake wat veral belangrik is as mens nog aan die begin van jou geestelike reis is. Ons praat nou hier van die “begin van die reis”, maar ons ervaring is dat daar baie van ons lidmate is wat al jare lank kinders van God is, maar in terme van hulle geestelike reis eintlik nog altyd aan die begin is. Die rede hiervoor is gewoonlik juis omdat die proses van dissipelskap of geestelike begeleiding tot nou toe in hulle lewens ontbreek het.
Modules 1 en 2 het 12 sessies elk wat binne ‘n jaar afgehandel word. Maw 24 sessies vir die jaar. ‘n Baie belangrike deel van die eerste jaar se program, is ‘n retraite (wat oor drie dae strek) waar daar meer aandag gegee word aan die hantering van bagasie, vergifnis en emosionele en geestelike gesondheid.
Module 3: (Modules 3 en 4 staan bekend as: Die lewe van ‘n dissipel.
Modules 3 en 4 (26 sessies), word normaalweg in ‘n tweede jaar aangebied. Hierdie jaar word daar ook ‘n retraite aangebied waar mense meer kans kry om te bid en stil te word rondom hulle spesifieke roeping en bediening.
Modules 5 en 6: (staan bekend as: Die hart van ‘n dissipel).
Vir diegene wat nog verder wil gaan vir ‘n derde jaar en belang stel in ‘n meer kontemplatiewe verhouding met God, is daar dan nog twee modules wat mense wil begelei om vir hulleself `n “geestelike lewensreël” daar te stel wat hulle op die verdere reis as dissipel van Christus kan help.
Dit loop ook oor ‘n jaar en gaan gepaard met ‘n stil retraite.
Module 7: (staan bekend as: Dissipels lewe met Onderskeiding.)
In onderskeiding gaan dit nie net daaroor dat ons na God se wil vra of soek wanneer ons groot besluite moet neem nie, maar dis `n kuns wat enige dissipel moet aanleer om van dag tot dag met onderskeiding te leef. In hierdie module word dan spesifiek aandag aan die aspek gegee. Ons kyk ook redelik breedvoering na St Ignatius se riglyne vir onderskeiding.
Januarie tot Junie – Die wese van Dissipelskap. Module 1.
Julie tot Desember – Die wese van Dissipelskap. Module 2.
Januarie tot Junie – Die lewe van `n Dissipel. Module 3.
Julie tot Desember – Die lewe van `n Dissipel. Module 4.
Januarie tot Junie – Die hart van `n Dissipel. Module 5.
Julie tot Desember – Die hart van `n Dissipel. Module 6.
Lewe met Onderskeiding. Module 7.
Hierdie jaar se retraite handel oor die gebruik van `n Joernaal as hulpmiddel in `n lewe van onderskeiding.
In ons gemeente (Klema) het ons o.a. die volgende ervaar:
Ø Groter toewyding en betrokkenheid by diegene wat dit doen.
Ø Betekenisvolle geestelike- en emosionele groei.
Ø Toerusting van lidmate wat die spontane uitleef van hulle geloof tot gevolg het.
Ø Ontwikkeling van leierskap.
Ø Mense wat vanuit hulle gawes begin dien en vrywilliglik hulle dienste kom aanbied.
Ø Integrering van hulle Christelike oortuigings in hulle werk en ontspanning.
Ø Baie groter vreugde in die uitleef van hulle Christenskap.
Ø Baie groter bewussyn van die waardes van God se koninkryk wat mense “bevry” van die sogenaamde “ratrace”.
Ø Toegeruste lidmate wat weggaan van ons af en in ander gemeentes voortgaan om dissipels te maak.
Dis belangrik om te verstaan dat dit nie nodig is om aanvanklik vir mense te vra vir ‘n “drie-jaar commitment” nie. Nooi hulle net uit vir die eerste jaar, maar stel dit duidelik dat dit prioriteit moet geniet binne die jaar. Hulle moet bereid wees om ander dinge af te sit ter wille daarvan, anders gaan dit nie veel help nie. As mense eers deel geword het van die proses, het hulle gewoonlik geen probleem om te commit vir die volgende twee jaar nie. Hier onder haal ek net enkele reëls aan uit evaluasievorms en terugvoer wat ons die afgelope jaar oor dissipelskap ontvang het:
“Dit is die mees ingrypende ding wat ek nog gedoen het.”
“Dit het my lewe verander.” (die opmerking word baie gehoor).
“Die afgelope 2 jr. het ek God werklik leer ken.”
“Sjoe! wat dit vir my beteken kan ek elke dag net sê dankie dankie Here!!”
“Dissipelskap het die skille van my oë afgehaal.”
“Ek het nader en nader aan God begin leef en sy teenwoordigheid ervaar, mense verhoudings en liefde vir ander het ook begin groei.”
“My verhouding met Christus het werklik verdiep, my prioriteite het verander. My geestelike lewe het vir my meer sin gemaak, ek kan nou duideliker onderskei wat vir my werklik belangrik is en ook op my pad vorentoe, en dit is dat in my toekoms wil ek nie een dag sonder Christus aan beweeg nie.”
“Wat ‘n belewenis was dit om my Vader beter te leer ken, en nader aan Hom te gegroei het.”
“Ek het hierdie twee jaar geleer om in God se teenwoordigheid te leef. Ek het Hom leer ken as ‘n almagtige Vader en ek het sy almag, alomteenwoordigheid, sy alwetendheid, sy getrouheid en sy liefde en genade leer ken.”
“Dissipelskap is ‘n lewenswyse en hoe meer en hoe nader ek aan die Here wandel, hoe meer maak Hy sy plan aan my bekend en hoe meer sluit Hy my by sy plan in.”
“Liewe Heer, Waar begin ek? Die verskil wat U in my lewe gemaak het die laaste twee jaar is onbeskryflik. U het my geleer hoe om te praat, hoe om dinge te doen. Ek het soveel meer selfvertroue. Ek voel ek hoef niks meer teenoor iemand te bewys nie. Ek voel so gemaklik in myself.”
“Dit het my uitkyk op die lewe verander en gee vir my hoop.”
“Ek voel soos `n nuwe mens.”
“Ek is opgewonde oor wat voorlê en kan nie wag om te sien waarheen God my lei nie.”
“Sjoe, dit was `n belewenis. Dis ongelooflik om te weet dat ek hier kan wegstap sonder die bagasie waarmee ek gekom het.”
“Ek is so opgewonde om te sien wat God se pad vir my inhou.”
“Dit was soos om jou rekenaar heeltemal te ‘format’. Dit voel nou soos `n ‘fresh start.'”
TERUGVOER VAN PREDIKANTE WAT DIT IN DIE GEMEENTE GEBRUIK:
Ds Charl du Plessis – George Bergsig.
Die dissipelskapproses het beslis ‘n nuwe dinamika in my eie bediening en ook in die gemeente gebring. Vir lank het ek gesoek en gebid vir ‘n “tool” om my te help om op ‘n sinvolle wyse uitvoering aan my roeping as predikant te gee. Ek het geweet dat ek net met instandhouding besig is en nie gelowiges toerus en dissipel soos wat God my geroep het om te doen nie. Dikwels het ek vir myself die vraag gevra: wat laat ek na as ek uit die gemeente weggaan of as ek sterf.
Die dissipelskapproses was dit waarna ek gesoek en waarvoor ek gebid het. Die proses het my weer gehelp om in die teenwoordigheid van God te leef – om tyd te maak vir ontmoeting met Hom – maar ook om lidmate te help om hul roeping te kan verstaan en uit te leef.
Geleidelik is die proses besig om deur te suur in die gemeente. Mense raak so positief en opgewonde oor hul verhouding met God – hul begin te verstaan waarom dit in die lewe gaan. Iets van ons gestuurdheid in die wêreld is besig om tot sy reg te kom. Mense wat ek nooit gedroom het by ‘n proses van dissipelskap betrokke sou wees nie, het ingeskakel en ervaar groei en diepgang in hul lewens waarvoor mens die Here oneindig dankbaar is.
Ons het ook ‘n tienerdissipelskap kursus, “Volg My!”. Op die oomblik het ons al materiaal vir twee jaar, maar die gedagte is dat dit op die ou end oor vier jaar sal loop. Dit sou ook in die plek van (of aanvullend tot) die kategese gebruik kan word.
Ons is ook besig met die ontwikkeling van ‘n gesinsdissipelskap program. Ons gebruik dit in ons gemeente (met sommige ouers) in die plek van kategese. Ouers doen die sessie saam met hulle laerskoolkinders by die huis. Daar word sterk gefokus op wie God is en op waardes.
Die gesin kom dan saam met 3 – 5 ander gesinne wat dit ook doen. Elke gesin deel wat hulle ontdek het. Daar is dan ook ‘n kreatiewe aktiwiteit wat hulle almal (ouers en kinders saam) verder gesels oor die materiaal. Die mense wat dit doen vind dit baie verrykend en bevredigend, beide ouers en kinders is baie positief daaroor.
Ja, die materiaal is so opgestel dat die deurwerk daarvan nie afhanklik is van ‘n “kundige groepleier” nie. Dit gaan juis daaroor dat almal wat deel is van die groep die materiaal moet deurwerk deur te gaan stil word daarmee. Dit gaan daaroor dat elkeen vooraf by God moet uitkom en leer onderskei wat op sy hart vir jou lewe is. Wanneer die groep dan bymekaar kom, deel almal met mekaar wat hulle van God gehoor en geleer het. Die sogenaamde “leier” fassiliteer net die gesprek en moenie alleen praat nie.
Eintlik is dit nie bedoel om as selmateriaal te gebruik nie. Dit vra ‘n hoër vlak van verbintenis en voorbereiding. Mense is gewoond om net op te daag by ‘n selbyeenkoms, want iemand anders het voorberei en sal die groep dan lei. Dis ook maklik om ‘n selbyeenkoms te mis, sonder dat jy regtig “agter raak”. Met hierdie materiaal is dit anders. Elkeen moet goed voorberei, eintlik gaan stil word by God met die materiaal en dan kom deel wat hulle gehoor en ontvang het. Die leier bied nie die sessie aan nie, maar fasiliteer net die gesprek. So, as ‘n selgroep gewillig is om hierdie vlak van verbintenis met mekaar en God aan te gaan, sou hulle dit met vrug kan gebruik. Andersins, sal dit hulle dalk frustreer, want hulle sal voel daar is “te veel” om te doen. Dit sal ook glad nie werk as daar kinders deel van die sel is nie.
Ja beslis, dit kan nie op ‘n ander manier werk nie. Dit gaan weereens daaroor dat almal met die materiaal moet gaan stil word in voorbereiding vir die sessies. Ek weet van een geval waar ‘n persoon dit gebruik het as materiaal wat hy vir die groep kom aanbied het (die ander het nie boekies gehad nie). Dit het hy probeer ten spyte daarvan dat ons gesê het dat dit nie so kan werk nie. Dit het dan ook nie gewerk nie. Die mense het belangstelling verloor.
Wat is die ideale grote van ‘n groep?
‘n Groep kan bestaan uit enigiets van 2 tot 10 mense. Dis natuurlik nie onmoontlik om meer as 10 mense in ‘n groep te akkomodeer nie, maar dan is dit feitlik seker dat sekere groeplede half gaan “wegraak” in die groep. Die groepleier sal dan moet seker maak dat hy of sy belangstelling toon in al die groeplede en aan almal aandag gee. Veral teruggetrokke mense moet soms direk gevra word oor hulle ervaring of siening van sake, anders sal hulle dit nie in ‘n groot groep gee nie.
Dit kan ook net werk as almal wat deel is van die proses bereid is om ‘n hoë vlak van commitment te maak. Dit werk nie soos ‘n selgroep waar mense sommer maar na willekeur kan wegbly as hulle die aand nie lus is om te gaan nie. Die sessies bou op mekaar en dis belangrik om so ver moontlik elke sessie by te woon.
Met so ‘n commitment vra dit die volgende aan tyd. Aanvanklik een uur per week vir voorbereiding. Vanaf sessie 4 gaan dit ongeveer twee uur per week vir voorbereiding vra. Dit kan egter as deel van jou stiltetyd gedoen word, want dit is eintlik stiltetyd materiaal. Dan vra dit ook ten minste een-en-‘n-half uur per week vir die groepsessie. Daar is 12 Sessies in elke module en daar is vier modules. Elke groep kan self besluit teen watter pas hulle deur die materiaal wil werk. Onsself doen gewoonlik twee modules per jaar. Ons sprei dan die 24 sessies oor die jaar uit.
Dit is eerder meer voordelig om die materiaal later vir ‘n tweede keer deur te gaan (nadat al die modules deurgewerk is).
Dit gebeur gereeld dat daar mense is wie se werk hulle wegneem uit die dorp of stad. In sulke gevalle, laat ons dit wel toe dat hulle deel van ‘n groep word, eerder as om dit glad nie te doen nie. Dit gaan net baie toewyding van die persone vra om seker te maak dat hulle bybly deur alle sessies deeglik deur te werk, ook die waarvan hulle nie die groepsessie kan bywoon nie. As hulle dus werklik die beginsels toepas waaroor dit gaan, kan hulle nog altyd deel in die pad van dissipelskap.
Ek dink dit is van wesenlike belang. Daar is mense wat ongelukkig vanweë omstandighede nie die retraites kan bywoon nie. Hulle getuig ook van groei en groot verandering in hulle lewe. Maar almal wat wel die retraite bygewoon het, sê net omonwonde dat dit nie dieselfde kan wees daarsonder nie. Die punt is net dat ons daar die geleentheid gee om regtig met belangrike sake te gaan stil word voor God waarvoor geen mens net so in die gewone loop van die lewe die tyd kry nie. Ek self vind dit moeilik om te glo en te verstaan dat mense sê dat hulle dit nie kan inpas nie. Ek dink dit is ‘n leuen van Satan wat hulle weghou van dit wat God vir hulle wil gee.
Niemand van ons word weggehou van ons vakansies of lang naweke as ons besluit om iewers heen te gaan nie. Ons ontsien ook nie die kostes daaraan verbonde nie, want ons glo dat ons dit nodig het. Nou, net so wil ek sê dat hierdie een lang naweek in jou lewe (waarvoor jy waarskynlik een dag verlof moet insit), so ‘n groot invloed kan uitoefen op die res van jou lewe, dat die waarde daarvan nie in geld bereken kan word nie. Doen dus gerus moeite om by ‘n retraite uit te kom. As die groep waarvan jy deel is, nie ‘n retraite reël nie, kontak my en vind uit wanneer ons retraites aanbied en probeer by een van hulle inskakel. Jy sal nooit spyt wees nie.
Die gedagte is dat mense met die verloop van die proses by God self duidelikheid sal kry oor wat die volgende stap is. Dissipelskap is ‘n lewenswyse waar ons leer om by God antwoorde op ons vrae te kry. So indien mense se verhouding met God groei soos dit kan, behoort hulle teen daardie tyd te kan onderskei wat die volgende stap is. Dit kan moontlik wees as die leier van ‘n nuwe dissipelskapgroep. Dit kan ook wees dat God uitwys dat die persoon een of ander bediening in die gemeente moet begin, of by betrokke moet raak. Die groep sou ook kon aangaan om as selgroep te funksioneer (as almal dit so verkies), of hulle kan by ander selgroepe inskakel.
My ervaring is dat die mense wat die meeste baat vind by die hele proses, is juis die wat die pad verder loop met ander mense en dit dan vir ‘n tweede keer saam met die nuwe groep doen. Hierdie mense getuig altyd met groot verbasing van hoeveel hulle die tweede keer ontdek en raaksien wat hulle die eerste keer heeltemal gemis het. Die rede daarvoor is eintlik logies. Wanneer mens dit die eerste keer deurgaan, het jy dikwels nog soveel vrae en seer, dat jy nog nie oop of gereed is om sekere goed raak te sien of in te neem nie. Wanneer daar eers ‘n groot klomp genesing plaasgevind het, is mens baie meer oop om nuwe opwindende waarhede te ontdek!
Hierdie is alles behalwe nog ‘n kitsoplossing vir ‘n klompie probleme in ‘n gemeente. Dit is ‘n langtermyn proses van dissipelskap (of navolging van Christus). Daarom werk dit oor tyd heen deur in mens se lewens en die gemeente. Mens sien wel gewoonlik dadelik “resultate” en verandering by die mense wat besig is om die pad te loop. Mense begin spontaan te praat oor dit wat hulle van die Here leer, teenoor vriende en by die werk. Gewoonlik word ‘n redelike persentasie van die mense wat deur die proses gaan, sterk leiers in die gemeente wat self baie inisiatief begin neem.
Daar is egter ook, soos met enige ander proses, gewoonlik ‘n paar wat “uitval” of nie kans sien om aan te gaan nie. So was dit immers ook met diegene wat Jesus geroep het om Hom te volg.
In ons eie gemeente (Klema) is ons nou (2008) ongeveer 14 jaar lank besig met die proses. Die gevolg is dat ons baie meer goed toegeruste leiers het; ons kleingroepe het baie gegroei (terwyl dit voorheen maar konstant gebly het), sonder dat ons spesiaal daaraan aandag gegee (maw dit is as uitvloei van die dissipelskap proses). Ons het ‘n baie groot groep baie toegewyde jongmense (omdat ons die program ook vir studente aanbied). Verskeie lidmate wat totaal onbetrokke was, is nou van ons staatmakers in die gemeente. Sommige lidmate het nuwe bedieninge begin met baie groot vrug. Ons jong werkende lidmate (wat die proses deurloop het), se dankoffers wys dat hulle dankbaar is vir dit wat God in hulle lewens gedoen het. Van ons lidmate wat dit gedoen het en hiervandaan weggaan, kom in ander gemeentes en raak betrokke. Baie dikwels as leiers van dissipelskapgroepe. Op die manier is daar al in ‘n hele komp gemeentes begin met die dissipelskapproses.
Ek is egter oortuig daarvan dat baie min hiervan sou gebeur het as ons dit net vir ‘n jaar of twee gedoen het en dan weer “iets anders” gesoek het wat moontlik ‘n “kitsoplossing” kan wees vir ons “probleme”.
Ons vra gewoonlik vir elke persoon wat deel word van die proses om vir twee of drie ander mense te begin bid. Mense vir wie hulle graag aan die proses sal wil bekend stel as hulle self daarmee klaar is, of deur dit self saam met hulle te doen, of deur dalk vir ‘n familielid of vriend die eerste twee modules as geskenk te gee. Op die manier leer die dissipels dat hulle ook van ander dissipels moet maak.
Handleidings kan direk by die skrywer bestel word. Die maklikste manier is om per e-pos kontak te maak by dissipelskap@gmail.com . Daar is ook `n kort handleiding vir groepleiers (R5.00 per kopie), wat aan die groepleier redelike breedvoerige riglyne gee oor die fasilitering van die proses.
Die kostes is op die stadium R50.00 per module. Posgeld en transaksiekostes werk uit op plus minus R5.00 per module. Geld kan direk in die volgende rekening inbetaal word:
Dissipelskap BK, ABSA Bank, Rek nr: 92 0709 7201, Takkode: 632 005.
Faks inbetaal strokie deur na: 041-5831788 met adres waarheen boekies gestuur moet word, of e-pos dit aan bg e-pos adres.
Deon Loots (083 6666359)
Written by Chris van Wyk on 03/06/2010 . Posted in Dissipelskap
Een van die baie effektiewe maniere van dissipelskap wat in die kerk voor die Reformasie ontwikkel is, is die proses van geestelike begeleiding (spiritual direction). Ongelukkig het baie van die wysheid wat sodoende deur die kerk opgedoen is, mettertyd verlore geraak. Vandag is daar weer ‘n herontdekking van die waarde daarvan en word geestelike begeleiers (spiritual directors), weer oral deur kerke opgelei.
In die proses van geestelike begeleiding word daar van die veronderstelling uitgegaan dat God op pad is met elke mens. Elkeen van ons is op ‘n reis, ons is nie maar net toevallig waar ons is nie. Op hierdie reis is God besig om in ons lewens te werk en vir ons te probeer duidelik maak wat sy wil vir ons lewens is. Deur middel van geestelike begeleiding word mense dan begelei om te leer onderskei waarmee God besig is in hulle lewens. Die kuns van dissipelskap, soos ek dit sien, is dan ook niks anders as juis dit nie, om te leer onderskei waarmee God besig is in jou lewe.
Met hierdie modules van dissipelskap, wil ons dan mens leer om hierdie kuns te ontwikkel, om te kan raaksien en onderskei waarmee God in hulle lewens besig is. Wanneer mense leer om dit te doen, begin die lewe skielik meer sin te maak en begin mense ook hulleself en hulle eie rol hier op aarde beter verstaan. Om hiertoe te kan kom, is dit natuurlik van wesenlike belang om in ‘n lewende verhouding met God die Vader te leef van dag tot dag. ‘n Verhouding waarin en waardeur ek in toenemende mate God se Vaderliefde, sy goedheid, sy genade, sy omgee, sy versorging, sy troos, sy betrokkenheid by my lewe en sy leiding van dag tot dag leer ken en ervaar.
Hierdie verhouding neem in aanvang wanneer ek gehoor gee aan Jesus se uitnodiging: “Volg my”. Ek word uitgenooi om, soos sy eerste dissipels, `n pad saam met Hom te stap. Sy eerste dissipels het gehoor gegee aan die roeping deur alles net so te los en Hom letterlik te volg. Gedurende hierdie tyd het hulle nie baie vir hom gedoen nie. Hulle het Hom net gevolg, oral waar Hy gegaan het. Terwyl hulle dit gedoen het, het hulle Hom dopgehou, na Hom geluister, van Hom geleer, Hom leer ken, tyd met Hom spandeer, met Hom gesels, gekyk wat Hy doen en hoe Hy dit doen. So is hulle “opgelei” om mense soos Hy te word, mense wat met dieselfde waardes en oortuigings as Hy leef. Na angeveer drie jaar plus se opleiding, het Jesus hulle uitgestuur om uit te gaan en nou ook van ander mense dissipels te gaan maak, of ons kan ook sê om ander te gaan begelei om op dieselfde manier te leer lewe.
Verder gaan dit ook uit van die siening dat emosionele gesondheid van groot belang is vir innerlike transformasie. In die laaste twee modules wil ons ook mense blootstel en begelei tot `n meer kontemplatiewe spiritualiteit. Ek glo dat beide hierdie aksente van wesenlike belang is vir die pad van dissipelskap.
Written by on 03/06/2010 . Posted in Dissipelskap
Written by on 09/10/2009 . Posted in Dissipelskap